(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΙΔ΄

Τρίτη 18 Σεπτεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Αναφορά από τον Προεδρεύοντα για την Παγκόσμια Ημέρα της Δημοκρατίας, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Πέμπτης 20 Σεπτεμβρίου 2018, σελ.
3. Συζήτηση επικαίρων ερωτήσεων:

 α) Προς τον Υπουργό Παιδείας, Έρευνας και Θρησκευμάτων, με θέμα: «Αξιοποίηση και αναβάθμιση των παιδικών κατασκηνώσεων Δρακότρυπας και Καστανιάς του Νομού Καρδίτσας», σελ.
 β) Προς τον Υπουργό Παιδείας, Έρευνας και Θρησκευμάτων, με θέμα: «Πανεπιστημιακή απομόνωση του Νομού Τρικάλων», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση της Σύμβασης Δωρεάς μεταξύ του Ιδρύματος «Κοινωφελές Ίδρυμα Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας», σελ.
2. Κατάθεση σχεδίου νόμου:

Ο Υπουργός Εξωτερικών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, καθώς και ο Υφυπουργός Εξωτερικών κατέθεσαν στις 17-9-2018 σχέδιο νόμου: «Ενσωμάτωση στην ελληνική νομοθεσία της Οδηγίας 2015/637/ΕΕ του Συμβουλίου της 20ής Απριλίου 2015 (EEL 106/24-4-2015)», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΕΩΡΓΙΑΔΗΣ Μ. , σελ.

Β. Επί των επικαίρων ερωτήσεων:
ΓΑΒΡΟΓΛΟΥ Κ. , σελ.
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.
ΣΚΡΕΚΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΤΗΣ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΙΔ΄

Τρίτη 18 Σεπτεμβρίου 2018

Αθήνα, σήμερα στις 18 Σεπτεμβρίου 2018, ημέρα Τρίτη και ώρα 18.30΄, συνήλθε στην Αίθουσα της Γερουσίας του Βουλευτηρίου το Τμήμα Διακοπής Εργασιών της Βουλής (Γ΄ σύνθεση) για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές στο Τμήμα.

(Ανακοινώνονται προς το Τμήμα από τον κ. Νικόλαο Παναγιωτόπουλο, Βουλευτή Καβάλας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ.1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΥΠΟΥΡΓΩΝ

(Να μπει η σελ.1β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, με την άδεια του Τμήματος θα αρχίσουμε χωρίς την παρουσία του Υπουργού, διότι είναι καθ’ οδόν. Επειδή, όμως, έχουμε και κάποιες ανακοινώσεις, θα προχωρήσουμε και θα έρθει και ο Υπουργός για να ξεκινήσουμε τη συζήτηση των επικαίρων ερωτήσεων.

Κατ’ αρχάς, κυρίες και κύριοι Βουλευτές, όπως γνωρίζετε, στις 15 Σεπτεμβρίου ήταν η Παγκόσμια Ημέρα Δημοκρατίας, όπως έχει καθιερωθεί από τη Γενική Συνέλευση του ΟΗΕ το 2007.

Η Βουλή των Ελλήνων συμμετέχει, φυσικά, στις προσπάθειες με στόχο την ανάδειξη των αξιών που πρεσβεύουν η δημοκρατία και ο κοινοβουλευτισμός και προκειμένου να τιμήσει τη συγκεκριμένη ημέρα, θα υπάρξει από πλευράς Προεδρείου μία ολιγόλεπτη ομιλία, ενώ αμέσως μετά θα προχωρήσουμε με τη συζήτηση των επικαίρων ερωτήσεων.

Η δημοκρατία είναι το πολίτευμα της ισότητας, της ελευθερίας, της βούλησης, της χωρίς φόβο έκφρασης, του σεβασμού στην πλειοψηφία αλλά και στις μειοψηφίες, της διαφορετικότητας, της δικαιοσύνης και της συνεργασίας. Είναι το πολίτευμα που δεν αφήνει περιθώρια για μίσος, διχασμό ή αδιέξοδα.

Η δημοκρατία γεννήθηκε στην αρχαία Ελλάδα πριν από περισσότερα από δυόμισι χιλιάδες χρόνια και μέχρι σήμερα παραμένει το πολίτευμα του σύγχρονου και πολιτισμένου κόσμου στέρεα και επί τόσους αιώνες. Και αυτό σημαίνει πολλά. Ακόμα και η Ακρόπολη το μοναδικό αυτό ανθρώπινο δημιούργημα εκεί ψηφά όπου βρίσκεται, παραμένει εκτεθειμένη σε όσα της έφερε ο χρόνος και η ιστορία.

Οι αρχαίοι Έλληνες, λοιπόν, οι πρόγονοί μας, ήταν οι δημιουργοί της δημοκρατίας καθώς και η πηγή της γνώσης, της φιλοσοφίας και του πολιτισμού. Ήταν ο πρώτος λαός που διατύπωσε θεωρίες για τις επιστήμες. Ήταν επίσης ο πρώτος λαός που εμπνεύστηκε και αισθάνθηκε την ανάγκη να καταγράψει ιστορία και να παρουσιάσει λογοτεχνία. Ήταν ακόμα ο πρώτος λαός που προβληματίστηκε και διατύπωσε φιλοσοφικές έννοιες, έννοιες οικουμενικές και πανανθρώπινες, που χαρακτήρισαν ακόμα και προσδιόρισαν τον άνθρωπο, την κοινωνία, την αλήθεια και τη ζωή και, το σημαντικότερο, ποτέ δεν χρειάστηκε έκτοτε να επαναδιατυπωθούν. Ίσχυσαν για πάντα από την πρώτη έκδοση.

To ίδιο ίσχυσε και για ένα από τα σημαντικότερα αγαθά, τη δημοκρατία, ως πολίτευμα, ως τρόπο διακυβέρνησης, ως παράδειγμα οργάνωσης της κοινωνίας, αλλά και ως υπέρτατη ανθρώπινη αξία.

Οι Έλληνες και όλη η ανθρωπότητα οφείλουμε πολλά στις κορυφαίες μορφές εκείνης της εποχής που έθεσαν τις βάσεις και συνέβαλαν στη διαμόρφωση του κρατικού οικοδομήματος και της παρακαταθήκης του: Στον Σόλωνα, που αναμόρφωσε τους πολιτικούς και κοινωνικούς θεσμούς στην αρχαία Αθήνα. Στον Κλεισθένη, που με τις μεταρρυθμίσεις του σφράγισε ουσιαστικά το δημοκρατικό χαρακτήρα του πολιτεύματος. Στον Περικλή του Χρυσού Αιώνα, που εξύψωσε ακόμη περισσότερο την Αθηναϊκή Δημοκρατία.

Το να δοθεί σε όλους τους πολίτες το δικαίωμα, αλλά και το καθήκον να συμμετέχουν στη διακυβέρνηση της πόλης-κράτους, ήταν ίσως η πιο σημαντική κατάκτηση των αρχαίων Ελλήνων.

Σήμερα, τόσες εκατοντάδες χιλιάδες χρόνια το ίδιο ψηλά στέκεται η δημοκρατία στον κόσμο μας, αποδεικνύοντας την ορθότητα, την διαχρονικότητα και κυρίως τη μοναδικότητά της.

Πολλοί επιχείρησαν να την καταστρέψουν. Όμως ούτε οι παγκόσμιοι πόλεμοι το κατάφεραν και σίγουρα ούτε η σύγχρονη παγκοσμιοποίηση και η αναστάτωση στον πλανήτη θα το πετύχει. Γιατί μετά τη δημοκρατία δεν υπάρχει ενδιάμεσος χώρος, δεν προσφέρεται αλά καρτ, δεν υπάρχει διαπραγμάτευση για κάτι άλλο, υπάρχει απλά η άβυσσος.

Ακόμη και λαοί, που επί δεκαετίες ζουν κάτω από βασανιστική καταπίεση, χωρίς ελευθερίες ή δικαιώματα ή γνώσεις για τον έξω κόσμο, αντιλαμβάνονται ότι έχουν υποχρεωθεί να βρίσκονται στο περιθώριο και ότι οι κυβερνώντες τους δεν είναι τίποτε καλύτερο από δικτάτορες, παρίες της παγκόσμιας κοινωνίας και αιώνια στιγματισμένοι στην ιστορία.

Όλα τα μέλη της παγκόσμιας δημοκρατικής κοινότητας οφείλουμε να κάνουμε ό,τι μπορούμε ώστε απλά άτομα, ομάδες που καταπιέζονται, ακόμη και ολόκληροι λαοί να αποκτήσουν επιτέλους αυτά που στερούνται. Γιατί όπου δεν υπάρχει δημοκρατία δεν υπάρχει αξία ούτε ελπίδα. Άρα μάλλον ακόμη έχουμε δρόμο μπροστά μας στην προάσπιση και κυρίως στη διεύρυνση της δημοκρατίας και θα έπρεπε να μη τη θεωρούμε πάντα δεδομένη, αυτονόητη ή κεκτημένη.

Στην πατρίδα μας αυτό το κτήριο, η Βουλή των Ελλήνων, αποτελεί τον βασικότερο πυλώνα της δημοκρατίας μας. Είναι ο χώρος στον οποίο εμείς, οι εκπρόσωποι και εκφραστές της λαϊκής κυριαρχίας, παρόντες και ενωμένοι, προσπαθούμε, σεβόμενοι το Σύνταγμα, τη νομοθεσία, τον Κανονισμό και τη δικαιοσύνη, να ασκούμε τα καθήκοντά μας στο όνομά του και να προσφέρουμε επιπρόσθετη αξία.

Είναι ο χώρος στον οποίο όλοι μαζί μπορούμε να συμφωνήσουμε ή να διαφωνήσουμε. Σε κάθε περίπτωση πάντως πρέπει να επιδιώκουμε ευρύτερες συμφωνίες και μεγαλύτερη αποδοχή ώστε ευκολότερα να διαμορφώνονται καλύτερες συνθήκες για τον ελληνικό λαό, γιατί, μην ξεχνάμε, πάντα θα υπάρχει η αγωνία της καθημερινότητας.

Ίσως κάποιοι να επιθυμούσαν πάντα να συμφωνούμε σε όλα. Όμως, εδώ βρίσκεται και το μεγαλείο της δημοκρατίας. Όποιος διαφωνεί είναι το ίδιο αξιοσέβαστος και σύμφωνος με εκείνον που συμφωνεί και το ίδιο συμβάλλει με τις δικές του ιδέες στην ομαλή λειτουργία της.

Κάποιες φορές, είναι αλήθεια, ότι δοκιμάζονται οι διαδικασίες, αλλά γενικά αποδεικνύεται ότι πραγματικά σφυρηλατούνται οι αρχές και οι αξίες του Κοινοβουλευτισμού. Με άλλα λόγια η δημοκρατία δεν παύει να παραμένει ένα ζωντανό πολίτευμα που φυσικά εξελίσσεται με την προϋπόθεση, βέβαια, της ενεργούς συμμετοχής των πολιτών και της συσπείρωσης όλων στον κοινό σκοπό. Είναι δε στο χέρι μας να την εμπλουτίσουμε.

Κυρίες και κύριοι Βουλευτές, επιτρέψτε μου να κλείσω με ένα ενωτικό μήνυμα που παραπέμπει στο πόσα πολλά μπορούμε να καταφέρουμε σαν λαός, εάν τηρούμε τα βασικά στη συνεννόησή μας και πιστέψουμε στη συλλογική δύναμη που προσφέρει η συνεργασία που άλλωστε είναι βασική αρχή της δημοκρατίας.

Ας αναλογιστούμε για λίγα δευτερόλεπτα: Εάν σήμερα ήταν δυνατό, έστω για μία στιγμή μονάχα, να αφαιρεθούν από την ανθρωπότητα τα πάντα όσα, υλικά και άυλα, έχουν δημιουργήσει και προσφέρει οι Έλληνες στους αιώνες της παρουσίας τους, έστω από την κλασική αρχαιότητα έως σήμερα, δηλαδή, γλώσσα, επιστήμες, φιλοσοφία, δημοκρατία, Παρθενώνα, Όμηρο, Θουκυδίδη και τόσα άλλα, αλήθεια, ποια αξία θα έχει απομείνει στην ανθρωπότητα.

Σας ευχαριστώ πολύ για την υπομονή σας.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς επιτρέψτε μου να ανακοινώσω στο Τμήμα το δελτίο επικαίρων ερωτήσεων της Πέμπτης 20 Σεπτεμβρίου 2018.

ΕΠΙΚΑΙΡΕΣ ΕΡΩΤΗΣΕΙΣ (Άρθρα 29 παράγραφος 1 και 130 παράγραφος 8 του Κανονισμού της Βουλής)

1. Η με αριθμό 45/13-9-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ.Μιλτιάδη Βαρβιτσιώτηπρος τον Υπουργό Μεταναστευτικής Πολιτικής, με θέμα: «Απελπιστική η κατάσταση στα νησιά του Ανατολικού Αιγαίου».

2. Η με αριθμό 48/17-9-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημήτριου Καρράπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Επεκτείνεται η ανάλγητη πολιτική της Κυβέρνησης στον ασφαλιστικό τομέα και σε νέες κατηγορίες συμπολιτών μας».

3. Η με αριθμό 49/17-9-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη την Υπουργό Πολιτισμού και Αθλητισμού, με θέμα: «Να γίνονται οι απαραίτητες ιατρικές εξετάσεις όσων συμμετέχουν σε αθλητικές δραστηριότητες με κρατική ευθύνη και χρηματοδότηση μέσω των δομών του κράτους».

4. Η με αριθμό 46/13-9-2018 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Πολιτισμού και Αθλητισμού, με θέμα: «Ανησυχία για το μέλλον του ιερού της Αγροτέρας Αρτέμιδος εκφράζει ο Σύλλογος Ελλήνων Αρχαιολόγων».

5. Η με αριθμό 43/13-9-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Μωραΐτηπρος τον Υπουργό Υγείας, με θέμα: «Προβλήματα στη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας».

6. Η με αριθμό 36/7-9-2018 επίκαιρη ερώτηση του Βουλευτή Αττικής των Ανεξαρτήτων Ελλήνων κ.Κωνσταντίνου Κατσίκηπρος την Υπουργό Πολιτισμού και Αθλητισμού,με θέμα: «Αποκατάσταση τοιχογραφιών Ιερού Ναού Αγίου Ιωάννου Θεολόγου Δήμου Αχαρνών».

7. Η με αριθμό 33/5-9-2018 επίκαιρη ερώτηση του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εξωτερικών, με θέμα: «Υπήρξε εμπλοκή των Η.Π.Α. στο σκοπιανό ζήτημα;».

Επίσης, κυρίες και κύριοι συνάδελφοι, έχω την τιμή να ανακοινώσω στο Τμήμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση της Σύμβασης Δωρεάς μεταξύ του Ιδρύματος "Κοινωφελές Ίδρυμα Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας».

Επίσης, ο Υπουργός Εξωτερικών, ο Αντιπρόεδρος της Κυβέρνησης και Υπουργός Οικονομίας και Ανάπτυξης, καθώς και ο Υφυπουργός Εξωτερικών κατέθεσαν στις 17-9-2018 σχέδιο νόμου: «Ενσωμάτωση στην ελληνική νομοθεσία της Οδηγίας 2015/637/ΕΕ του Συμβουλίου της 20ής Απριλίου 2015 (EEL 106/24.4.2015)».

Κυρίες και κύριοι συνάδελφοι, στο σημείο αυτό εισερχόμαστε στη συζήτηση του σημερινού δελτίου των επικαίρων ερωτήσεων, από το οποίο κατά τη διάρκεια της σημερινής συνεδρίασης θασυζητηθούν δύο ερωτήσεις.

Αρχίζουμε με την πρώτη με αριθμό 44/13-9-2018 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Παιδείας, Έρευνας και Θρησκευμάτων, με θέμα: «Αξιοποίηση και αναβάθμιση των παιδικών κατασκηνώσεων Δρακότρυπας και Καστανιάς του Νομού Καρδίτσας».

Κυρία συνάδελφε, έχετε δύο λεπτά προκειμένου να πρωτολογήσετε.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, όλοι μας προσεγγίζουμε με κοινωνική ευαισθησία τον θεσμό των μαθητικών κατασκηνώσεων, στηρίζουμε τη δράση τους και θα θέλαμε να τους δοθεί η δέουσα προτεραιότητα για τον αποδεδειγμένο διαχρονικά κοινωνικό και παιδαγωγικό τους ρόλο, τη θετική τους επίδραση στην υγεία των παιδιών, τη σωματική και την ψυχική, αλλά και στη χειραφέτηση και κοινωνικοποίησή τους.

Το Υπουργείο Παιδείας διαθέτει πολλές κατασκηνώσεις αναξιοποίητες σε όλη την επικράτεια, για τις οποίες δεν έχουμε σε πολλές περιπτώσεις ούτε σαφή εικόνα και τα πλήρη περιγραφικά τους στοιχεία ούτε γνωρίζουμε ακριβώς το ιδιοκτησιακό καθεστώς τους.

Θα ήθελα να σας αναφέρω, κύριε Υπουργέ, την περίπτωση δυο παιδικών κατασκηνώσεων που έχουν αφήσει το αποτύπωμά τους στη μνήμη πολλών γενεών στην περιοχή μου, στο Νομό Καρδίτσας και ανήκουν στο Υπουργείο Παιδείας. Αυτές οι κατασκηνώσεις βρίσκονται σε δυο περιοχές με απαράμιλλη φυσική ομορφιά και άριστο κλίμα, η μία στην Καστανιά, δίπλα στη λίμνη Πλαστήρα και η άλλη στη Δρακότρυπα του Δήμου Μουζακίου και έχουν εδώ και χρόνια παραχωρηθεί στην τοπική αυτοδιοίκηση. Δυστυχώς, σήμερα παραμένουν κλειστές και εγκαταλελειμμένες, τη στιγμή που θα μπορούσαν, εάν το αποφασίσουμε, να επαναλειτουργήσουν και να προσφέρουν σημαντικές υπηρεσίες στα παιδιά αλλά και στην τοπική κοινωνία.

Οι παιδικές κατασκηνώσεις της Καστανιάς κατασκευάστηκαν σε μια έκταση είκοσι έξι στρεμμάτων το 1965 και λειτούργησαν από το Υπουργείο Παιδείας, φιλοξενώντας χιλιάδες παιδιά, μέχρι το 1983. Από το 1997 μέχρι το 2009 έγιναν αλλεπάλληλες και κοπιώδεις ενέργειες για την επαναλειτουργία της κατασκήνωσης από πολλούς φορείς, αλλά χωρίς αποτέλεσμα.

Από το 2008 και για δεκαπέντε χρόνια οι κατασκηνώσεις παραχωρήθηκαν από το Υπουργείο Παιδείας στον τότε Δήμο Ιτάμου, ο οποίος το 2009 διέθεσε σημαντικό ποσό από το πρόγραμμα «ΘΗΣΕΑΣ» και διαμόρφωσε ένα τμήμα των κατασκηνώσεων. Στη συνέχεια, μεταφέρθηκαν μαζί με όλη την περιουσία του Δήμου Ιτάμου στον καλλικρατικό Δήμο Καρδίτσας.

Ιδιαίτερα, οι μαθητικές κατασκηνώσεις της Δρακότρυπας με δωρεά της τοπικής κοινότητας το 1960 παραχωρήθηκαν στο Υπουργείο Παιδείας. Λειτούργησαν από το 1960 μέχρι το 1972, φιλοξενώντας χιλιάδες μαθητές του Νομού.

Το 2004, το Υπουργείο Παιδείας με απόφαση της Κεντρικής Επιτροπής Μαθητικών Κατασκηνώσεων και Φιλοξενίας, τις παραχώρησε στον Δήμο Μουζακίου για δεκατρία χρόνια -ισχύει ακόμη αυτή η παραχώρηση- προκειμένου να τις λειτουργήσει ως κατασκηνωτικό κέντρο υπό την αιγίδα του. Όμως, δεν λειτούργησαν ποτέ και παραμένουν ανενεργές και εγκαταλελειμμένες.

Κατά την επίσκεψή μου στις πανέμορφες περιοχές της Δρακότρυπας και της Καστανιάς στις εγκαταστάσεις των δύο κατασκηνώσεων, μαζί με εκπροσώπους της τοπικής αυτοδιοίκησης αλλά και τοπικούς φορείς, διαπίστωσα, κύριε Υπουργέ, με λύπη μου, ότι οι κατασκηνωτικοί αυτοί χώροι, που θα μπορούσαν να αποτελέσουν μια άριστη εναλλακτική μορφή εκπαίδευσης, αγωγής και αναψυχής, παραμένουν αναξιοποίητες, με κατεστραμμένες υποδομές.

Σας ερωτώ, λοιπόν, κύριε Υπουργέ, τι προτίθεστε από την επόμενη κατασκηνωτική χρονιά να πράξετε, ώστε οι κατασκηνώσεις του Υπουργείου Παιδείας να αναβαθμιστούν, να εκσυγχρονιστούν και να επαναλειτουργήσουν;

Έχετε επεξεργαστεί συνέργειες με άλλα Υπουργεία και με την τοπική αυτοδιοίκηση, ώστε από κοινού να υπάρξει ένας εθνικός σχεδιασμός, για να επανεξετάσετε τον κατασκηνωτικό θεσμό ως μια συμπληρωματική εκπαιδευτική διαδικασία, ικανή να ολοκληρώσει τη δημόσια εκπαίδευση και να την καταστήσει ελκυστική και αποτελεσματική;

Στην κατεύθυνση αυτής της αναβάθμισης, προτίθεστε πιλοτικά να επανεξετάσετε την επαναλειτουργία των κατασκηνώσεων της Δρακότρυπας και της Καστανιάς, δεδομένου ότι ο Νομός Καρδίτσας στερείται ουσιαστικά κατασκηνώσεων, ικανών να προσφέρουν ευκαιρίες εναλλακτικής και βιωματικής εμπειρίας στα παιδιά-μαθητές;

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Κατσαβριά.

Κύριε Υπουργέ, έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κατ’ αρχάς, με συγχωρείτε για την καθυστέρηση. Είχε μια κίνηση από το Μαρούσι, όπου είναι το Υπουργείο, που πραγματικά δεν μπορέσαμε να την προβλέψουμε.

Κυρία Κατσαβριά, δεν θέλω να αρχίσω μια ιστορία για το ποιος φταίει και ποιος δεν φταίει, αλλά οι κατασκηνώσεις αυτές δεν ανήκουν στο Υπουργείο Παιδείας. Έχουν παραχωρηθεί στους δύο δήμους, τους οποίους αναφέρατε κι εσείς.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Για κάποια χρόνια, αλλά είναι περιουσία του Υπουργείου.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Περιμένετε.

Υπάρχουν συμβάσεις, που έχουν υπογραφεί με τον μεν Δήμο Μουζακίου μέχρι το 2022 και με τον Δήμο Καρδίτσας μέχρι το 2023. Άρα μέχρι τότε, είναι δική τους ευθύνη.

Το θέμα είναι πολύ σοβαρό, διότι έχουν αλλάξει, όπως καταλαβαίνετε, τα καθεστώτα, από τότε που αυτά είχαν παραχωρηθεί παλιά από το Υπουργείο Παιδείας. Έχουν παραχωρηθεί στους δήμους, όχι από τη δική μας Κυβέρνηση -καλώς κατά τη γνώμη μου- διότι το Υπουργείο Παιδείας, κεντρικά δεν μπορεί να συντηρήσει όλες αυτές τις κατασκηνώσεις.

Το μεγάλο ερώτημα είναι γιατί δεν μπόρεσαν αυτές οι κατασκηνώσεις -και καταλαβαίνω ότι είναι σε εξαιρετικά όμορφα μέρη- να λειτουργήσουν και πολλαπλά. Θα μπορούσαν, δηλαδή, να λειτουργήσουν και ως αθλητικά κέντρα.

Καταλαβαίνω ότι υπήρχε μια μελέτη που κόστισε τότε στον δήμο 300.000 ευρώ για να αξιοποιηθούν. Εκείνο, λοιπόν, που θα έλεγα, είναι ότι το Υπουργείο Παιδείας είναι πολύ ανοιχτό στο να προχωρήσουμε, αν θέλουν σε μια αλλαγήτου καθεστώτος, εάν το νομικό καθεστώς είναι αυτό που τους εμποδίζει.

Πάντως, δεν μπορεί το Υπουργείο Παιδείας σήμερα να πει στους δήμους τίποτα άλλο, πέρα από το να κάνει μια έκκληση ότι είναι πραγματικά κρίμα να μην αξιοποιούμε τέτοιες εκτάσεις. Αν μπορούμε να βοηθήσουμε, να βοηθήσουμε, αλλά και οι δήμοι πρέπει να μας πουν με την εμπλοκή τους τόσα χρόνια ποια ήταν τα πραγματικά προβλήματα, που αντιμετώπισαν και να δούμε αν μπορούν να επιλυθούν ή όχι.

Άρα εγώ θα πρότεινα να μεταφέρετε την πρόθεση του Υπουργείου Παιδείας να συνεννοηθούμε με τους δήμους, για να μας πουν και αυτοί τι δυσκολίες έχουν, διότι μπορεί ορισμένες δυσκολίες να είναι νομικές δυσκολίες ως προς τους δήμους και να αλλάξουμε ό,τι είναι να αλλάξουμε, για να μπορέσουμε στοιχειωδώς να αξιοποιήσουμε μια κρατική περιουσία, κάτι που μάλλον θα είναι πολύ καλό και για νέα παιδιά.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρία Κατσαβριά, έχετε τον λόγο για τρία λεπτά.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, ακριβώς αυτό είναι το πνεύμα, που διαπνέει τη δική μου ερώτηση και πρόταση σήμερα. Διότι, πράγματι, αυτές οι κατασκηνώσεις είναι αναξιοποίητες πάρα πολλά χρόνια. Καταλαβαίνετε, όμως, ότι υπάρχει μια αγωνία, ιδιαίτερα από τις τοπικές κοινωνίες, για να αναβαθμιστούν και να αξιοποιηθούν. Εδώ θα ήθελα πραγματικά, να βρούμε ένα σημείο συνάντησης με την τοπική αυτοδιοίκηση, η οποία έχει την πρόθεση να δούμε αυτό το θέμα από κοινού, ώστε να το επεξεργαστούμε.

Εγώ, λοιπόν, με αφορμή αυτήν την ερώτηση που σας κατέθεσα, θεωρώ ότι είναι σκόπιμο να δούμε συνολικά το θέμα των κατασκηνώσεων και στις τρεις διαστάσεις του, προκειμένου να στηρίξουμε μια αναπτυξιακή πολιτική με κοινωνικό πρόσημο.

Η πρώτη του διάσταση αφορά στον ίδιο τον κατασκηνωτικό θεσμό και στον ρόλο του στις σημερινές συνθήκες.

Η δεύτερη διάσταση αφορά στο γεγονός ότι οι κατασκηνώσεις του Υπουργείου Παιδείας –γιατί μπορεί να έχουν παραχωρηθεί στους δήμους, αλλά αυτό δεν σημαίνει ότι δεν είναι περιουσία αναξιοποίητη του Υπουργείου Παιδείας- αποτελούν κρατική περιουσία, συχνά απαξιωμένη και αναξιοποίητη, και κάποια στιγμή πρέπει να δούμε τι πρέπει να γίνει με αυτήν την υποδομή.

Η τρίτη διάσταση αφορά στις επιμέρους κατασκηνωτικές δομές, οι οποίες πρέπει να εξεταστούν ως προς τη δυνατότητα της αξιοποίησής τους μέσα από τη σύμπραξη του Υπουργείου με άλλα Υπουργεία και με την τοπική αυτοδιοίκηση.

Είναι πράγματι γεγονός ότι η τοπική αυτοδιοίκηση έφτασε και αυτή στα όρια της κατάρρευσης, μετά από περιοριστικές πολιτικές, που επιβλήθηκαν στη χώρα εξαιτίας της χρεοκοπίας και όχι μόνο. Αυτό συμβαίνει εδώ και πολλά χρόνια. Επομένως, είναι κατανοητή η αδυναμία των δήμων να κάνουν μελέτες και επενδύσεις.

Το κράτος, όμως, και εν προκειμένω το Υπουργείου Παιδείας, μπορεί να εξασφαλίσει τους πόρους για τη μελέτη, την αποκατάσταση και την κατασκευή ενδεχομένως των απαραίτητων κατασκηνωτικών εγκαταστάσεων.

Ωστόσο, η τοπική αυτοδιοίκηση μπορεί να αναλάβει τη διαχείριση και τη λειτουργία τους, καθώς διαθέτει την πολύτιμη γνώση των τοπικών αναγκών και των δυνατοτήτων. Η κρατική περιουσία είναι αναγκαίο να διαφυλαχτεί ως τέτοια για το σήμερα και το αύριο των νέων γενεών. Όπως επισήμανα και στην πρωτολογία μου, είναι πολύ σημαντικό να δούμε τον κατασκηνωτικό θεσμό με μια πιο σύγχρονη ματιά. Αυτό, κατά τη γνώμη μου, σημαίνει αφενός στήριξη της λαϊκής οικογένειας και αφετέρου, ουσιαστική αναβάθμιση της εκπαιδευτικής διαδικασίας.

Επιπλέον, με τον τρόπο αυτό θεωρώ ότι θα αυξηθούν θεαματικά και οι προοπτικές της τοπικής και περιφερειακής ανάπτυξης, καθώς οι υποδομές των κατασκηνώσεων μπορεί να χρησιμοποιηθούν σε δύο επίπεδα: στο επίπεδο της ικανοποίησης αναγκών των ευπαθών κοινωνικών ομάδων και στο επίπεδο της εξοικείωσης με εναλλακτικές μορφές τουρισμού όλον τον χρόνο, όχι μόνο την περίοδο του καλοκαιριού.

Κλείνοντας, κύριε Πρόεδρε και αγαπητέ κύριε Υπουργέ, έχω την πεποίθηση ότι η επαναλειτουργία των κατασκηνώσεων μόνο θετικά έχει να προσφέρει. Θα ήταν μεγάλη η χαρά μου να ξεκινούσαμε από τις κατασκηνώσεις του Νομού μου, της Καστανιάς και της Δρακότρυπας. Τα οφέλη για τα παιδιά και την ελληνική οικογένεια είναι προφανή και οι τοπικές κοινωνίες θα τονωθούν πολλαπλά. Θα ζωντανέψουν τα χωριά μας και κάποιοι νέοι θα αποκτήσουν το κίνητρο, για να παραμείνουν εκεί. Κυρίως, όμως, θα δοθεί σε όλους η ευκαιρία να επανασυνδεθεί η κοινωνία μας με τη φύση και την παράδοση του Νομού Καρδίτσας και κάθε τόπου, καθώς και με τις αξίες της συλλογικότητας, της συνεργασίας, της αλληλεγγύης και της κοινής δημιουργικής προσπάθειας.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε κι εμείς.

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Δεν θα επαναλάβω τις γενικές αρχές και κατευθύνσεις. Είναι προφανές ότι αυτά που αναφέρατε καλύπτουν και το Υπουργείο εκατό τοις εκατό.

Όμως, δεν μπορεί το Υπουργείο Παιδείας μονά ζυγά να χάνει. Λέμε δηλαδή ότι έχει πολύ μεγάλη σημασία, οι δήμοι να παίρνουν πρωτοβουλίες για διάφορες δραστηριότητες των μαθητών και των παιδιών κ.λπ..

Εδώ, λοιπόν, παραχωρήθηκαν στον δήμο αυτές οι δύο κατασκηνώσεις. Πρέπει ο δήμος να μας πει και όχι μόνον ως έλεγχο -που εγώ θα έλεγα και ως έλεγχο- γιατί τόσο καιρό είναι αναξιοποίητες ή γιατί δεν έχει έρθει ποτέ στο Υπουργείο Παιδείας μία πρόταση από τον δήμο που να λέει: «Έχουμε αυτές τις δυσκολίες» ή «Ζητάμε και μια πρόσθετη βοήθεια, για να τα αξιοποιήσουμε». Δεν μπορεί το Υπουργείο Παιδείας, για κάτι που έχει παραχωρήσει, στη συνέχεια να είναι πάνω από τον δήμο, που είναι ένας εξαιρετικά σημαντικός θεσμός. Λέω, λοιπόν, ότι ο καθένας πρέπει να ξέρει και τις ευθύνες που έχει.

Δεύτερον, διαβάζω εδώ ότι το 2009 ο Δήμος Ιτάμου διέθεσε ποσό από το πρόγραμμα «ΘΗΣΕΑΣ» και διαμόρφωσε ένα τμήμα των κατασκηνώσεων σε χώρο άθλησης με κερκίδα. Συντάχθηκε, επίσης, μελέτη από τον Οργανισμό Τουριστικής Εκπαίδευσης πλήρους οργάνωσης αθλητικού κέντρου ύψους 300.000 ευρώ. Έχουν, λοιπόν, δαπανηθεί κάποια χρήματα. Έχουν υπάρξει κάποιες σκέψεις. Ας τα συλλέξει όλα αυτά ο δήμος και ας δει τι μπορούμε να κάνουμε κι εμείς.

Να σας πω ένα άλλο παράδειγμα. διάβασε πριν ο Πρόεδρος για τον Δήμο Σητείας μία από τις αναφορές που έχει γίνει και λέει ότι κακώς κάποια δυσπρόσιτα έπαψαν να είναι δυσπρόσιτα κ.λπ.. Από τις 16 Ιανουαρίου έχουμε γνωστοποιήσει κι έχουμε ανεβάσει στο site στο Υπουργείο Παιδείας την αναμοριοδότηση των σχολείων που έπρεπε να είχαν γίνει εδώ και τριάντα πέντε με σαράντα χρόνια, διότι δεν έχει γίνει έκτοτε αναμοριοδότηση. Στο μεταξύ, έχουν περάσει καινούργιοι δρόμοι, έχουν κλείσει διάφορα σχολεία, έχουν ανοίξει διάφορα άλλα κ.λπ.. Αυτό το ήξερε όλη η Ελλάδα. Τώρα, λοιπόν, έρχονται διάφοροι και λένε: «Το είχατε αναρτήσει μεν, αλλά δεν το είχαμε πάρει χαμπάρι». Πώς αλλιώς να το κάνουμε;

Λέω, λοιπόν, ότι όλοι έχουν ευθύνες. Κι εμείς έχουμε ευθύνες, διότι από τ δεκατρεισήμισι χιλιάδες σχολεία μπορεί κάποια πράγματι να αδικήθηκαν ή να έπρεπε να γίνει μια διαφορετικού είδους διόρθωση. Αλλά όταν λέμε δημόσια διαβούλευση, αυτό ακριβώς εννοούμε.

Παρακαλώ, λοιπόν, να μεταφέρετε στον δήμο τη δική μας πολιτική πρόθεση να συνεννοηθούμε και να δούμε τι μπορούμε να κάνουμε, στο πλαίσιο προφανώς των δυνατοτήτων μας και να δοθεί μια ζωή σε αυτούς τους δύο χώρους.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Πριν προχωρήσουμε στην επόμενη ερώτηση, θα αναγνώσω τα κωλύματα των Υπουργών για τέσσερις ερωτήσεις, που δεν θα συζητηθούν.

Η τρίτη με αριθμό 42/12-9-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη συμφωνία των Πρεσπών», δεν θα συζητηθεί λόγω κωλύματος της Υπουργού Προστασίας κ. Όλγας Γεροβασίλη. Αιτία: κυβερνητική αποστολή στο εξωτερικό.

Η τέταρτη με αριθμό 43/13-9-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Μωραΐτηπρος τον Υπουργό Υγείας, με θέμα: «Προβλήματα στη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη εξαιτίας φόρτου εργασίας.

Η πέμπτη με αριθμό 38/7-9-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Υποδομών και Μεταφορών, με θέμα: «Ορατός πλέον ο κίνδυνος να μείνει η Ηλεία εκτός του εθνικού δικτύου των αυτοκινητοδρόμων, με βάση τις μεθοδεύσεις της Κυβέρνησης στον πολύπαθο δρόμο Πάτρα - Πύργος», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη εξαιτίας κυβερνητικής αποστολής στο εσωτερικό.

Η έκτη με αριθμό 33/5-9-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εξωτερικών, με θέμα: «Υπήρξε εμπλοκή των ΗΠΑ στο σκοπιανό ζήτημα;», δεν θα συζητηθεί λόγω κωλύματος του Υφυπουργού Εσωτερικών κ. Μάρκου Μπόλαρη εξαιτίας φόρτου εργασίας.

Για όλα τα παραπάνω υπάρχει και σχετική επιστολή από τη Γραμματεία της Κυβερνήσεως.

Συνεχίζουμε με την τελευταία επίκαιρη ερώτηση για τη σημερινή συνεδρίαση, η οποία είναι η δεύτερη με αριθμό 41/12-9-2018 επίκαιρη ερώτηση του Βουλευτή Τρικάλων της Νέας Δημοκρατίας κ. Κωνσταντίνου Σκρέκα προς τον Υπουργό Παιδείας, Έρευνας και Θρησκευμάτων, με θέμα: «Πανεπιστημιακή απομόνωση του Νομού Τρικάλων».

Κύριε συνάδελφε, έχετε δύο λεπτά για την πρωτολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Κύριε Υπουργέ, η ερώτηση αφορά το σχέδιο ενοποίησης του Πανεπιστημίου Θεσσαλίας, του ΤΕΙ Θεσσαλίας και του ΤΕΙ Στερεάς Ελλάδας, το οποίο έχετε βγάλει σε δημόσια διαβούλευση στις 3 Ιουλίου.

Το νέο Πανεπιστήμιο Θεσσαλίας, έτσι όπως το έχετε σχεδιάσει, θα αποτελείται συνολικά από οχτώ σχολές με τριάντα τέσσερα τμήματα, από τα οποία μόλις δύο, δυστυχώς, έχουν έδρα τα Τρίκαλα. Δηλαδή, ποσοστό μόλις 5% των τμημάτων του νέου Πανεπιστημίου Θεσσαλίας θα έχουν έδρα τα Τρίκαλα, ενώ το 95% των τμημάτων θα λειτουργούν στους υπόλοιπους τρεις νομούς της Θεσσαλίας και στη Λαμία.

Είναι απαραίτητο, κύριε Υπουργέ, να τονίσω τη σπουδαία συνεισφορά της ανώτερης και ανώτατης εκπαίδευσης, πέραν της προσφοράς γνώσης, στην ανάπτυξη, αλλά και εξωστρέφεια της ελληνικής περιφέρειας. Όλο και πιο πολλά σήμερα πανεπιστήμια αναγνωρίζουν τον αναπτυξιακό τους ρόλο στις ευρύτερες περιοχές του ενδιαφέροντός τους με την προώθηση προγραμμάτων για την ενθάρρυνση, ανάπτυξη σχέσεων συνεργασίας πανεπιστημίων, τοπικών κοινωνιών και τοπικών παραγωγικών τομέων.

Μεγάλες περιοχές της χώρας, κύριε Υπουργέ, θα είχαν ερημοποιηθεί και φτωχοποιηθεί, εάν η πολιτεία δεν είχε φροντίσει να ιδρύσει ανώτερα και ανώτατα εκπαιδευτικά ιδρύματα, που συγκράτησαν νέους στις περιοχές αυτές, αλλά επιπλέον έφεραν και πολλούς φοιτητές από τα μεγάλα αστικά κέντρα.

Η πολιτική ίδρυσης και χωροθέτησης περιφερειακών πανεπιστημίων, αλλά και μεταπτυχιακών προγραμμάτων είναι σημαντικό να εντάσσεται στο ευρύτερο πλαίσιο που ορίζουν οι πολιτικές για την ανάπτυξη και την εκπαίδευση, συνεκτιμώντας παράλληλα τις περιφερειακές και τοπικές ιδιαιτερότητες και ανάγκες, αλλά και δυνατότητες.

Τα Τρίκαλα, κύριε Υπουργέ, διαθέτουν ισχυρά ανταγωνιστικά πλεονεκτήματα σε ό,τι αφορά τον τουρισμό, τον αγροτοκτηνοτροφικό τομέα, τη μεταποίηση αγροτικών και κτηνοτροφικών προϊόντων, που, όμως, στο σχεδιασμό του νέου Πανεπιστημίου Θεσσαλίας που έχετε ανακοινώσει, δυστυχώς φαίνεται ότι δεν λαμβάνονται σοβαρά υπ’ όψιν, συμβάλλοντας με αυτόν τον τρόπο, δυστυχώς, σε μια επιπλέον απομόνωση, αλλά και πανεπιστημιακό αποκλεισμό της περιφερειακής ενότητας των Τρίκαλων.

Είναι απαίτηση, λοιπόν, σήμερα και των θεσμών των Τρίκαλων, αλλά και του λαού των Τρίκαλων, να ληφθούν σοβαρά υπ’ όψιν τα ιδιαίτερα χαρακτηριστικά του νομού μας στον σχεδιασμό και τη λειτουργία των πανεπιστημιακών τμημάτων του νέου Πανεπιστημίου Θεσσαλίας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σκρέκα.

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Σκρέκα, είμαι σίγουρος ότι θα έχετε πληροφορηθεί ότι το σχέδιο που έχει κυκλοφορήσει είναι ένα σχέδιο μιας ομάδας εργασίας όπου συμμετείχαν συνάδελφοι από το πανεπιστήμιο, από το ΤΕΙ Στερεάς Ελλάδας και από το ΤΕΙ Θεσσαλίας.

Εγώ προσωπικά στις αρχές Αυγούστου επισκέφθηκα τα Τρίκαλα για να συζητήσουμε και με την τοπική αυτοδιοίκηση και με τους καθηγητές εκεί την προοπτική του Ανώτατου Εκπαιδευτικού μας Ιδρύματος.

Εδώ πρέπει να δούμε ορισμένα πράγματα. Αναφερθήκατε στην ενοποίηση των δύο ιδρυμάτων. Το μεταρρυθμιστικό μας σχέδιο ουδεμία σχέση έχει με ενοποίηση και πρέπει να γίνει κατανοητό αυτό. Το μεταρρυθμιστικό μας σχέδιο έχει σχέση με τη συζήτηση για το μέλλον της ανώτατης εκπαίδευσης στον τόπο μας. Είναι μια συζήτηση που δεν έχει γίνει επί τριάντα πέντε χρόνια.

Εδώ, λοιπόν, πρέπει να συνεννοηθούμε μεταξύ μας ποιος έχει την τελική ευθύνη γι’ αυτήν την απόφαση. Την τελική ευθύνη την έχει το Υπουργείο Παιδείας σε συνεννόηση με τους ακαδημαϊκούς, γιατί είναι ένα ακαδημαϊκό ερώτημα.

Αυτό που έγινε με το σχέδιο «ΑΘΗΝΑ», όπου στο όνομα ορθολογικοποίησης του χάρτη έγιναν τα πράγματα που έγιναν, που δεν θέλω να τα χαρακτηρίσω και τα βρίσκουμε κάθε μέρα μπροστά μας, δεν πρόκειται να γίνει ξανά.

Υπάρχει, όμως, και κάτι άλλο στο οποίο θα ήθελα πάρα πολύ να συμφωνήσουμε σε πολιτική βάση. Δεν επιτρέπεται το μέλλον της ανώτατης εκπαίδευσης να ορίζεται μέσα από τα αιτήματα της Τοπικής Αυτοδιοίκησης, γιατί ξέρετε ότι είναι ανθρώπινο και λογικό ο κάθε δήμαρχος να θέλει περισσότερα για τον τόπο του.

Έτσι έχει γίνει τόσα χρόνια. Τόσα χρόνια λόγω διαφόρων καταστάσεων και κυρίως καταστάσεων για τις οποίες δεν είμαστε πολύ περήφανοι, υπήρχαν τμήματα που αφέθηκαν στη μοίρα τους. Δεν το αναφέρατε. Υπάρχει το τμήμα των ΤΕΙ για τους πολιτικούς μηχανικούς στα Τρίκαλα που πρόκειται να κλείσει με αποφάσεις της δικής σας πρώην κυβέρνησης. Δεν είναι προσωπικό το θέμα. Λέω, λοιπόν, ότι όταν αρχίσεις στραβά, σε πέντε χρόνια θα τα βρεις μπροστά σου.

Άρα εμείς θέλουμε τους δημάρχους δίπλα μας για να μπορέσουν να μας πουν τις ανάγκες, ώστε να δούμε πώς το πανεπιστήμιο θα μπορεί να τις εξυπηρετήσει. Οι δήμαρχοι και οι περιφερειάρχες είναι οι καλύτεροι γνώστες αυτών των αναγκών. Αν η εκάστοτε ανάγκη θα μπορέσει να εξυπηρετηθεί με το άλφα ή βήτα τμήμα, αυτό είναι ένα ακαδημαϊκό πρόβλημα, μία μετάφραση, δηλαδή, των αναγκών σε ακαδημαϊκό τμήμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχουμε και λέμε λοιπόν:

Τα Τρίκαλα έχουν ένα εξαιρετικό τμήμα, το Τμήμα Επιστήμης της Φυσικής Αγωγής και Αθλητισμού. Είχα τη χαρά πραγματικά να το επισκεφθώ και να μιλήσω με τους συναδέλφους εκεί. Μου έκανε άριστη εντύπωση.

Επίσης, γίνεται μία πρόταση να ιδρυθεί ένα τμήμα διαιτολογίας. Είναι τμήματα που τα βλέπει κανείς και σε διεθνή πανεπιστήμια. Όπως καταλαβαίνετε, ένα τμήμα φυσικής αγωγής δεν είναι ένα τμήμα απλώς γυμναστικής, όπως λέγαμε παλιά. Είναι ένα πολύ πιο σύνθετο τμήμα. Γι’ αυτό και ιδρύουμε και ένα ινστιτούτο κινησιολογίας στα Τρίκαλα. Επίσης, θα ιδρύσουμε διάφορα διετή προγράμματα σπουδών, που είναι ένας νέος θεσμός του πανεπιστημίου.

Έχω, λοιπόν, την αίσθηση ότι, πρώτον, φεύγουμε από μία λογική που λέει «δώσε μου περισσότερα τμήματα», στην οποία μπαίνει και ο κόσμος μην γνωρίζοντας και υιοθετεί αυτήν την απαίτηση.

Λέμε, λοιπόν, ότι συγκροτούμε αυτά τα τμήματα με ακαδημαϊκά κριτήρια, ακούμε την τοπική κοινωνία για τις ανάγκες της και πάμε ένα βήμα παρακάτω. Το βήμα παρακάτω είναι σε αυτήν τη μεταβατική περίοδο να μπορέσουμε να ορθολογικοποιήσουμε λίγο αυτήν την κατάσταση. Άρα δεν είναι ενοποίηση. Είναι η συζήτηση για το μέλλον των πανεπιστημίων. Αυτό σημαίνει, πρώτον, συνεργίες ΤΕΙ – πανεπιστημίων, δεύτερον, ίδρυση εντελώς καινούριων τμημάτων, τρίτον, δημιουργία νέων θεσμών, όπως είναι τα πανεπιστημιακά ερευνητικά κέντρα και άρα τα ινστιτούτα και, τέταρτον, διετή προγράμματα σπουδών.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, να σας υπενθυμίσω ότι έχετε και δευτερολογία.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Έχετε απόλυτο δίκιο.

**ΠΡΟΕΔΡΕΥΩΝ (Μάριος Γεωργιάδης):** Γι’ αυτό αν θέλετε ολοκληρώστε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Άρα σε αυτό το πλαίσιο πρέπει να δούμε και τη θέση των Τρικάλων στον συνολικό σχεδιασμό. Δεν είναι τελικές οι αποφάσεις. Ακούμε, γιατί πράγματι μπορεί να έχουμε κάποιες πρόσθετες ιδέες. Πάντως είμαστε στην τελική ευθεία για να βγει το νομοσχέδιο στη διαβούλευση και μετά να κατατεθεί στη Βουλή.

**ΠΡΟΕΔΡΕΥΩΝ (Μάριος Γεωργιάδης):** Κύριε Σκρέκα, έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Υπουργέ, για να μην παίζουμε με τις λέξεις: όχι στην ενοποίηση, ναι στο μέλλον των πανεπιστημίων. Και για να σχεδιάσουμε το μέλλον των πανεπιστημίων, πρέπει να δούμε τι ζήτηση και ποιες απαιτήσεις θα έχει τα επόμενα χρόνια η αγορά εργασίας στους διάφορους κλάδους και βάσει αυτών των απαιτήσεων και βάσει τού τι θέλουμε να δημιουργήσουμε, τι φοιτητές θέλουμε να παράγουμε τα επόμενα χρόνια, να σχεδιάσουμε τα τμήματα τα οποία θα ιδρυθούν και θα λειτουργήσουν σήμερα. Και βέβαια για όλα αυτά επαναλαμβάνω ότι θα πρέπει να λάβουμε σοβαρά υπ’ όψιν τα ειδικά και τοπικά χαρακτηριστικά των διαφόρων περιοχών της χώρας.

Επιτρέψτε μου να πω ότι μιλάμε για αδικία σε ό,τι αφορά τον Νομό Τρικάλων. Σήμερα στα Τρίκαλα, σύμφωνα με το σχέδιο το οποίο έχει βγει στη διαβούλευση -αν είναι αυτό το τελικό σχέδιο- θα λειτουργούν δύο τμήματα, εκ των οποίων το ένα είναι το ΤΕΦΑΑ, όπως είπατε, που λειτουργεί ήδη, και ένα νέο τμήμα διαιτολογίας και τρία διετή προγράμματα σπουδών συν ένα ινστιτούτο. Στη Λάρισα αντίστοιχα θα λειτουργούν εννέα τμήματα, εκ των οποίων επτά νέα, τέσσερα διετή προγράμματα, ένα πανεπιστημιακό κέντρο, ένα τεχνολογικό πάρκο και ένα ινστιτούτο. Στον Βόλο θα λειτουργούν δεκατέσσερα τμήματα, εκ των οποίων δύο νέα, πέντε διετή προγράμματα, ένα πανεπιστημιακό κέντρο και δύο ινστιτούτα. Στη Λαμία θα λειτουργούν πέντε τμήματα, εκ των οποίων τρία νέα και τρία διετή προγράμματα. Τέλος, στην Καρδίτσα θα λειτουργούν τέσσερα τμήματα εκ των οποίων τρία νέα, επιπλέον δύο διετή προγράμματα και ένα ινστιτούτο.

Και επειδή συμφωνώ απόλυτα μαζί σας ότι εδώ δεν θα πρέπει να γίνεται πλειοδοσία λαϊκισμού, αλλά θα πρέπει με ακαδημαϊκά κριτήρια και λαμβάνοντας υπ’ όψιν τις τοπικές ανάγκες να σχεδιάσουμε το μέλλον των πανεπιστημίων, επιτρέψτε μου να πω ότι τα Τρίκαλα διαθέτουν τα ακόλουθα πολύ ισχυρά χαρακτηριστικά: Πρώτον, διαθέτουν ισχυρό πρωτογενή τομέα και ισχυρό μεταποιητικό κλάδο αγροτικών και κτηνοτροφικών προϊόντων, με πολύ μεγάλες εταιρείες, μία από τις οποίες είναι η κορυφαία στην ελληνική αγορά στη μεταποίηση κτηνοτροφικών προϊόντων και γύρω από αυτήν έχουν αναπτυχθεί πολλές μικρότερες και μεσαίες μεταποιητικές μονάδες.

Επίσης, τα Τρίκαλα, όπως γνωρίζετε πάρα πολύ καλά, είναι μια έξυπνη πόλη. Εδώ και δεκαετίες, πάνω από μια δεκαετία επενδύουν στην καινοτομία και την έρευνα. Στα Τρίκαλα διαθέτουμε ισχυρή τουριστική οικονομία και είναι ένας από τους κορυφαίους προορισμούς της Ελλάδας.

Διαθέτουμε το κορυφαίο θεματικό πάρκο, που είναι ο Μύλος των Ξωτικών. Διαθέτουμε νέες και σύγχρονες οδικές συνδέσεις, που διαχρονικά πολλοί έχουν πασχίσει για να ολοκληρωθούν, όπως είναι ο νέος αυτοκινητόδρομος Ε65, αλλά και η σιδηροδρομική διασύνδεση, που προβλέπεται να ολοκληρωθούν την επόμενη διετία.

Τέλος, το πιο σημαντικό είναι ότι στα Τρίκαλα σήμερα έχει έδρα, λειτουργεί το Τμήμα Επιστήμης Φυσικής Αγωγής και Αθλητισμού, το ΤΕΦΑΑ Τρικάλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Το συγκεκριμένο Τμήμα έχει αποκτήσει διεθνή φήμη, πράγμα που αποδεικνύεται, κύριε Υπουργέ, από το γεγονός ότι μέχρι σήμερα πενήντα φοιτητές από χώρες του εξωτερικού, ανεπτυγμένες χώρες, με ανεπτυγμένα εκπαιδευτικά ιδρύματα στον τομέα αυτό έχουν επιλέξει να έρθουν στα Τρίκαλα και να φοιτήσουν στο συγκεκριμένο Τμήμα Επιστήμης Φυσικής Αγωγής και Αθλητισμού και να αποφοιτήσουν από το μεταπτυχιακό του πρόγραμμα.

Αυτό το Τμήμα για να συνεχίσει την ανάπτυξή του χρειάζεται, όπως καταλαβαίνετε πολύ καλά, ενδυνάμωση, ένα ακαδημαϊκό περιβάλλον. Χρειάζεται να υποστηριχθεί από νέα τμήματα συναφούς αντικειμένου. Αυτά θα μπορούσαν να είναι τμήματα φυσικοθεραπείας, αθλητικού τουρισμού ή διατροφής, όπως αυτό που έρχεται. Επίσης, χρειάζεται να ενισχυθεί με έμψυχο υλικό, με καθηγητές, διοικητικό προσωπικό και τεχνικούς. Γιατί με το να σχεδιάζουμε τμήματα και κουτάκια χωρίς έμψυχο δυναμικό δεν προσφέρουμε υπηρεσίες για ένα αξιοπρεπές εκπαιδευτικό σύστημα το οποίο θα παρέχει υψηλές υπηρεσίες ακαδημαϊκής εκπαίδευσης.

Εκεί λοιπόν, η ερώτησή μου είναι συγκεκριμένη. Τι προτίθεστε να κάνετε εσείς, ως Κυβέρνηση, ώστε να λύσετε –εγώ θα πω- τα όποια προβλήματα δημιουργήθηκαν τα προηγούμενα χρόνια και δεν λύθηκαν, αλλά και να υποστηρίξετε τη λειτουργία αυτού του συγκεκριμένου Τμήματος, το οποίο μετατρέπεται όπως φαίνεται, σε σχολή, έτσι ώστε να συνεχίσει αυτό το τμήμα και η σχολή να παρέχει υπηρεσίες υψηλού ακαδημαϊκού επιπέδου.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΣΚΡΕΚΑΣ:** Τελειώνω, κύριε Πρόεδρε, με ένα τελευταίο ερώτημα.

Κύριε Υπουργέ, προτίθεστε να καλέσετε όλους τους τοπικούς θεσμούς, το δήμαρχο, τον αντιπεριφερειάρχη, αλλά και τους Βουλευτές όλων των κομμάτων για να συζητήσουμε από κοινού τι μέλλει γενέσθαι για τον τόπο μας;

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Σας ευχαριστούμε, κύριε Σκρέκα.

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σας ευχαριστώ πολύ.

Χαίρομαι με τον τρόπο που εκθέσατε τα πολύ θετικά του νομού σας και της πόλης συγκεκριμένα, γιατί όντως αυτά ισχύουν. Μάλιστα, πολλά από αυτά τα διαπίστωσα όταν πήγα εκεί. Έχουμε μια μικρή διαφορά που, όταν τη συζητάμε με συναδέλφους, δεν είναι τόσο διαφορά.

Τι εννοώ; Δεν μπορεί ο σχεδιασμός των πανεπιστημίων να γίνεται αποκλειστικά και μόνο με τις ανάγκες της αγοράς εργασίας, γιατί η αγορά εργασίας, όπως ξέρετε, είναι ένα πράγμα πολύ μεταβαλλόμενο. Εμείς αυτό που θέλουμε είναι να μορφώνονται τα παιδιά κατά κύριο λόγο και να αποκτούν κάποιες δεξιότητες που να τους δίνουν την επιλογή για το ποια δουλειά θα βρουν.

Άρα, το πανεπιστήμιο στις μέρες μας είναι ένας θεσμός πολύ πιο ανοιχτός, αν θέλετε, στην κοινωνία και όχι αποκλειστικά στην αγορά εργασίας, χωρίς κανείς να παραβλέπει και το θέμα που θίξατε.

Το δεύτερο θέμα που αναφέρατε και έχει σχέση με αυτό το εξαιρετικό Τμήμα είναι πώς πράγματι έτσι είναι, έρχονται πολλά παιδιά από το εξωτερικό για να φοιτήσουν. Είναι κάτι που πρέπει να προβλέψουμε στο νομοσχέδιο που θα καταθέσουμε, διότι είναι ένα τμήμα που έχει μια εξωστρέφεια από την πρώτη στιγμή που δημιουργήθηκε και μάλιστα η επιστημονική παρουσία των καθηγητών είναι σε διεθνές επίπεδο. Γι’ αυτό και κάνουμε και το Ινστιτούτο Κινησιολογίας, που είναι ένα ερευνητικό ινστιτούτο.

Το τελευταίο θέμα που θίξατε είναι η στελέχωση και η υποδομή. Έχετε απόλυτο δίκιο όταν λέτε ότι δεν μπορεί κανείς να πάει σε τέτοιου είδους προγραμματισμό αν δεν υπάρχει μια δέσμευση ως προς τη στελέχωση αυτών των τμημάτων.

Θα θυμάστε, ενδεχομένως, ότι όταν ψηφίσαμε τον νόμο για το Ιόνιο Πανεπιστήμιο και το ΤΕΙ Ιονίων Νήσων και για το Πανεπιστήμιο Ιωαννίνων και το ΤΕΙ Ηπείρου, μετά από συνεννόηση με τις πρυτανικές αρχές δεσμευτήκαμε για τον ακριβή αριθμό καθηγητών που θα δώσουμε, όπως επίσης και για τη χρηματοδότηση γι’ αυτό το εγχείρημα.

Είναι προφανές ότι το ίδιο θα κάνουμε και στην προκειμένη περίπτωση. Σε συνεννόηση με τις πρυτανικές Αρχές όλων των ιδρυμάτων θα δεσμευτούμε για τον ακριβή αριθμό καθηγητών που θα δώσει η Πολιτεία, μαζί με την επιπλέον χρηματοδότηση.

Εμείς θα αναρτήσουμε το νομοσχέδιο για τη δημόσια διαβούλευση και θα ζητήσουμε να έρθουν οι δήμαρχοι, τα επιμελητήρια -όποιον κόσμο είχα συναντήσει επάνω- για να μας πουν τα σχόλιά τους. Είμαι σίγουρος ότι πολλά σχόλια θα είναι ενσωματώσιμα. Το ίδιο έγινε και στα Γιάννενα και στα Ιόνια.

Θα πάμε, λοιπόν, προς την ψήφιση ενός νομοσχεδίου, επιδιώκοντας πραγματικά τη μεγαλύτερη δυνατή συναίνεση, για κάτι από το οποίο ειδικά τα Τρίκαλα βγαίνουν πολύ κερδισμένα ποιοτικά. Καταλαβαίνετε τώρα. Μη συγκρίνουμε πόσα τμήματα έχει η Λάρισα και ο Βόλος. Υπάρχουν ιστορικοί λόγοι και λόγοι που έχουν σχέση με συγκεκριμένα τμήματα και πρέπει να δούμε αν ποιοτικά επί της ουσίας αναβαθμίζονται τα Τρίκαλα ή όχι. Εγώ νομίζω ότι αναβαθμίζονται και, μάλιστα, με δραματικό τρόπο.

Σας ευχαριστώ και πάλι.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Επομένως, ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Τμήματος και ώρα 19.15΄ λύεται η συνεδρίαση για την προσεχή Πέμπτη 20 Σεπτεμβρίου 2018 και ώρα 10.30΄, με αντικείμενο εργασιών του Τμήματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**